
Puer teák kultúraközi fogyasztói érzékszervi vizsgálata

Kulcsszavak: érzékszervi minősítés; kínai teák; puer tea; CATA;
Kutatásom fókuszában a kínai teák, azon belül is az utófermentációval készült sheng- és shu puer teának a kultúra közi preferencia vizsgálata áll. A témával kapcsolatban felmerült alapkérdések, hogy vajon milyen különbség van a kínai és magyar fogyasztók ízlése között a puer teával kapcsolatban, illetve, hogy az érzékszervi eredmények milyen mértékben vannak kapcsolatban a tea kémiai összetételével. Ezen kérdések feltárására elsősorban Check-All-That-Apply teszttel mértem a fogyasztók ízérzékelését, majd egy rövid Just-About-Right (JAR) kérdőívvel vizsgáltam a minták kedveltségét.
Az érzékszervi bírálaton a fogyasztók kétfajta puer teát kóstolhattak meg, egy fiatalabbik sheng puert és egy idősebb shu puert. A minősítés két fordulóban zajlott különböző napokon, amely során a bíráló hat mintát kapott, ami egy teának hatszori újra forrázását jelentette. Ezek után az érzékszervi eredményeket, amit a RedJade programon keresztül gyűjtöttem, az XL-STAT szoftverrel értékeltem ki korreszpondencia elemzés és ANOVA módszerekkel. Ezen kívül a leöntéseket analitikai vizsgálatoknak is alávetettem.
Az érzékszervi eredmények nagyfokú eltérést mutattak az elvárttól. A kutatás elején az volt a feltételezésem, hogy a kedveltség egy Gaussi görbét fog leírni, mivel a kínai kultúrában úgy tartják, hogy a tea leöntései megfeleltethetők a négy évszaknak, így tavasszal felébrednek a tealevelek, nyáron a legintenzívebbek az ízek és ősszel már csökken a levelekben lévő komponensek száma, télre pedig teljesen kimerülnek.
Ezzel szemben a Sheng puernél a magyarok kedveltsége növekvő tendenciát mutatott, ezáltal láthatjuk, hogy a legutolsó leöntés volt a legpreferáltabb. A kínaiak esetében viszont igaz volt a feltételezésem, mert náluk a második leöntés volt a legkedveltebb így egy görbeszerű lefutás volt látható.
A Shu puer esetében más eredményeket kaptam. Ennél a teánál szinte megegyeztek a preferenciák a két csoport között, miszerint mindketten az utolsó leöntést preferálták jobban.
Az analitikai eredmények két eseten kívül az alap feltételezésemet nem támasztották alá.
Az összes eredményt összevetve arra következtettem, hogy a magyarok inkább a virágosabb, lágyabb ízeket kedvelik, amelyben kevesebb a koffein, teanin és a polifenol, míg a kínaiak ezzel szemben többségben inkább a komplexebb intenzívebb ízeket kedvelik.



